Արմեն Պողոսյան (երաժիշտ)

**Արմեն Կարլենի Պողոսյան** (), հայ զինվորական դիրիժոր, կոմպոզիտոր, մանկավարժ, ՛՛ՀՀ վաստակավոր արտիստ՛՛ (2006), ՛՛Երաժշտական արվեստի դոցենտ՛՛ (2019)։

## Կենսագրություն
Արմեն Պողոսյանը ծնվել է 1965 թվականի ապրիլի 19-ին Երևանում։ 1980 թվականին սովորել է Երևանի Պ. Ի. Չայկովսկու անվան երաժշտական դպրոցում, 1984 թվականին՝ ավարտել է Ռ. Մելիքյանի անվան երաժշտական ուսումնարանը։ 1990 թվականին ավարտել է Մոսկվայի Պ.Ի. Չայկովսկու անվան պետական կոնսերվատորիայի զինվորական դիրիժորության ֆակուլտետը (Ք. Խախանյանի, Վ. Մոսկվիչովի դասարաններ)։

1984-1985 թվականներին աշխատել է Երևանի Ա.Սպենդիարյանի անվան օպերայի և բալետի ազգային ակադեմիական թատրոնի նվագախմբի արտիստ, 1990-1991 թվականներին՝ ԽՍՀՄ ԶՈւ զորամասի նվագախմբի դիրիժոր, 1992 թ. ՀՀ ՊՆ I-ին դեսանտագրոհային գնդի նվագախմբի պետ - զինվորական դիրիժոր ( հիմնադիր), 1992-2002 թվականները ՀՀ Զինված Ուժերի զինվորական նվագախմբի պետ-զինվորական դիրիժոր (հիմնադիր), 2002-2022 թվականները՝ ԳՇ Ռազմանվագախմբային Ծառայության Պետ - Գլխավոր զինվական դիրիժոր, գնդապետ։

2004-2019 թվականներին Ա.Պողոսըանի ղեկավարության ներքո հիմնադրվել է Երևանի պետական կոնսերվատորիայի զինվորական դիրիժորության բաժինը (դասավանդել է զինվորական նվագախմբի ծառայությունը շարքում առարկան)։ 2022 - Երևանի Երևանի պետական կոնսերվատորիայի փողային նվագախմբի դիրիժոր, դոցենտ:

2022 թվականից  Խաչատուր Աբովյանի անվան Պետական մանկավարժական համալսարանի երաժշտական ֆակուլտետի դոցենտ (դիրիժոչություն):

2010 թվականին Ա.Պողոսըանի ղեկավարության ներքո հիմնադրվել է ՀՀ Զինված ուժերի Երգի և Պարի համույթը: 1992 - 2022 թվականները Ա. Պողոսյանի ղեկավարությամբ անցկացվել են 1500-ից ավելի պետական, կառավարական, գերատեսչական, զանգվածային և սպորտային միջոցառումներ, ծիսակատարություններ, ՀՀ ժամանած օտարերկրյա պետությունների ղեկավարների դիմավորման և ճանապարհման արարողություններ: Ղեկավարել է ՀՀ Զինված Ուժերի միացյալ նվագախմբերը զինվորական զորահանդեսներում և միջազգային փառատոններում:

Հեղինակել է՝ «Ադաջո հին ոճով» սիմֆոնիկ և փողային նվագախմբերի, Տանգո «Մարիաննա»՝ կամերային նվագախմբի և կիթառի, կոնցերտ՝ սիմֆոնիկ նվագախմբի և կիթառի, «Լուսնային վալս»՝ սիմֆոնիկ նվագախմբի, «Վալս»՝ սաքսոֆոնի և փողային նվագախմբի, «Փարիզյան տրամադրություն» էստրադսիմֆոնիկ նվագախմբի համար, երկու «Դիմավորման քայլերգ»-եր, համերգային քայլերգ՝ «Մայրաքաղաքային», փողային նվագախմբային համար՝ «Տուրք», «Ձոն հայրենիքի», «Հայկական պար» և այլն), երգեր՝ «Պատիվ ունեմ», «Ընկերների երգը», «Ելիր ի զեն», «Իմ հայկական բանակ», «Եղբայր հետախույզ», «Վասն հայրենյաց», «Ի զեն, ի զեն», «Երկու փոքրիկ», «Մարդկության հավատք», դաշնամուրային պիեսներ և այլ ստեղծագործություններ։ Կիթառահարների եռյակի համար մշակել է Կոմիտասի «Խնկի ծառ», «Նուբար-Նուբար», «Քելե-քելե», «Կաքավիկ», Ռոմանոս Մելիքյանի «Վարդ», հայկական ժողովրդական «Քոչարի»։

## Պետական պարգևներ
* 2001 - ՀՀ Նախագահի հրամանագրով «Մարտական ծառայության» մեդալ,
* 2006 - ՀՀ Նախագահի հրամանագրով «ՀՀ վաստակավոր արտիստ»-ի պատվավոր կոչում,
* 2011 - ՀՀ Նախագահի հրամանագրով «Հայրենիքին մատուցած ծառայությունների համար» 2-րդ աստիճանի մեդալ,
* 2014 - ՀՀ Նախագահի հրամանագրով «Բարեխիղճ և արդյունավետ աշխատանքի համար» շնորհակալագրով,
* 2015 - ՀՀ Նախագահի հրամանագրով «Հայրենիքին մատուցած ծառայությունների համար» 1-ին աստիճանի մեդալ,             
Բազմաթիվ գերատեսչական, հասարակական կազմակերպությունների պարգևներ:

Կատեգորիա:Հայ կոնտրաբասահարներ
Կատեգորիա:Հայ կոմպոզիտորներ
Կատեգորիա:Հայ դիրիժորներ
Կատեգորիա:Հայ մանկավարժներ